钦定古今图书集成/明伦汇编/宫闱典/第111卷 > 闾毗
## 钦定古今图书集成/明伦汇编/宫闱典/第111卷 > 闾毗

按《魏书外戚传》：“毗，代人，本蠕蠕人，世祖时自其国来
降。毗即恭皇后之兄也，皇后生高宗。高宗太安二年，
以毗为平北将军，赐爵河东公；弟纥为宁北将军，赐
爵零陵公。其年并加侍中，进爵为王。毗，征东将军、评
尚书事；纥，征西将军、中都大官。自馀子弟赐爵为王
者二人、公五人、侯六人，子三人，同时受拜。所以隆崇
舅氏，当世荣之。”和平二年，追谥后祖父延襄康公，父
辰定襄懿王。毗薨，赠太尉，追赠毗妻河东王妃。子惠
袭。纥薨，赠司空，子豆。后赐名庄。太和中，初立三长，以
庄为定户籍大使，甚有时誉。十六年，例降爵，后为七
兵尚书，卒。纥弟染，位外都大官、冀州刺史、江夏公，卒。
先是，高宗以乳母常氏有保护功，既即位，尊为保太
后，后尊为皇太后。兴安二年，太后兄英字世华，自《肥
如令》超为散骑常侍、镇军大将军，赐爵辽西公；弟喜
镇东大将军、祠曹尚书、带方公，三妹皆封县君，妹夫
王睹为平州刺史、辽东公。追赠英祖父苻坚扶风太
守；亥为镇西将军、辽西兰公、渤海太守；澄为侍中、征
东大将军、太宰、辽西献王英母许氏博陵郡君。遣兼
太常卢度世持节改葬献王于辽西，树碑立庙，置守
冢百家。《太安》初，英为侍中、征东大将军、太宰，进爵为
王。喜，左光禄大夫，改封燕郡。从兄泰为安东将军、朝
鲜侯。䜣子伯夫，散骑常侍、选部尚书。次子员，金部尚
书。喜子振，太子庶子。三年，英领太师，评尚书事，内都
大官伏宝泰等州刺史。五年，诏以太后母宋氏为辽
西王太妃。和平元年，喜为洛州刺史。初，英事宋不能
谨，而睹奉宋甚至，就食于和龙，无车牛，宋疲不进，睹负宋于笈。至是，宋于英等薄，不如睹之笃，谓太后曰：
“何不王睹而黜英？”太后曰：“英为长兄，门户主也。家内
小小不顺，何足追计。睹虽尽力，故是他姓，奈何在英
上？本州郡公亦足报耳。”天安中，英为平州刺史，䜣为
幽州刺史，伯夫进爵范阳公。英黩货徙炖煌诸常。自
兴公及〈阙〉至是皆以亲疏受爵，赐田宅，时为隆盛。后
伯夫为洛州刺史，以赃污欺妄，征斩于京师。承明元
年，征英复官。薨，谥“辽西平王。”始英之征也，梦日坠其
所居黄山下水中，村人以车牛挽致不能出，英独抱
载而归，闻者异之。后员与伯夫子禽可共为《飞书》，诬
谤朝政。事发，有司执宪，刑及五族。高祖以昭太后故，
罪止一门。䜣年老，赦免归家，恕其孙一人扶养之，给
奴婢田宅。其家僮入者百人，金锦布帛数万计，赐尚
书以下、宿卫以上。其女婿及亲从在朝，皆免官归本
乡。十一年，高祖文明太后以昭太后故，悉出其家前
后没入妇女，以喜子振试守正平郡，卒。〈按魏以保母尊为太后已

属荒谬。兹复以其兄常英著《外戚传》，今姑照其所附，不特立传云。